Document ID: 32006D0658

KOMMISSIONENS AFGØRELSE
af 29. september 2006
om overdragelse af støtteforvaltningen til kontorer med ansvar for gennemførelsen af førtiltrædelsesforanstaltninger inden for landbrug og udvikling af landdistrikter i Kroatien i førtiltrædelsesperioden
(2006/658/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/1989 (1), særlig artikel 12, stk. 2,
under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (2), særlig artikel 4, stk. 5 og 6, og
ud fra følgende betragtninger:
(1)
Programmet for udvikling af landdistrikterne i Kroatien blev godkendt ved Kommissionens afgørelse K(2006) 301 af 8. februar 2006 i overensstemmelse med artikel 4, stk. 5 og 6, i forordning (EF) nr. 1268/1999.
(2)
Den kroatiske regering og Kommissionen, der handler på EF's vegne, undertegnede den 29. december 2005 en flerårig finansieringsaftale (i det følgende benævnt MAFA) om de tekniske, juridiske og administrative regler for gennemførelsen af Sapard-programmet.
(3)
Den kroatiske regering har meddelt Kommissionen, at alle nødvendige interne procedurer er blevet afsluttet, så MAFA kunne træde i kraft den 6. april 2006.
(4)
I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning, finanskontrolprocedurer og -strukturer vedrørende offentlige finanser. Forordning (EF) nr. 2222/2000 (3) indeholder nærmere regler for, hvordan analyserne skal gennemføres.
(5)
De kroatiske myndigheder har udpeget direktoratet for markeds- og strukturstøtte inden for landbrug, der henhører under ministeriet for landbrug, skovbrug og vandressourcer, til at fungere som Sapard-kontor. Det bliver ansvarligt for gennemførelsen af følgende foranstaltninger: nr. 1 »Investeringer i landbrugsbedrifter« og nr. 2 »Forbedring af forarbejdning og afsætning af landbrugsprodukter og fiskerivarer«, der er fastsat i det program for udvikling af landdistrikter, som blev godkendt ved Kommissionens afgørelse K(2006) 301. Den nationale fond under finansministeriet er blevet udpeget til varetage de finansielle funktioner, der skal udøves i forbindelse med gennemførelsen af Sapard-programmet.
(6)
I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning og finanskontrolprocedurer og -strukturer vedrørende offentlige finanser og fastslået, at Kroatiens gennemførelse af ovennævnte foranstaltninger er i overensstemmelse med artikel 4-6 og i bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999.
(7)
Sapard-kontoret har på tilfredsstillende vis indført følgende nøglekriterier for godkendelse: skriftlige procedurer, adskillelse af opgaver, førprojektgodkendelse og førbetalingskontrol, betalingsprocedurer, regnskabsprocedurer og intern revision.
(8)
Den 14. marts 2006 fremlagde de kroatiske myndigheder listen over støtteberettigede udgifter i henhold til artikel 4, stk. 1, litra B, i MAFA. Listen blev delvis ændret ved brev af 11. juli 2006. Kommissionen skal træffe afgørelse herom.
(9)
Den nationale fond under finansministeriet har på tilfredsstillende vis indført følgende kriterier for de finansielle funktioner, den skal udøve i forbindelse med gennemførelsen af Sapard-programmet for Kroatien: revisionsspor, finansforvaltning, modtagelse af midler, udbetaling til Sapard-kontoret og intern revision.
(10)
Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til Sapard-kontoret og den nationale fond i Kroatien at forvalte støtten decentralt.
(11)
Da Kommissionens kontrol af foranstaltning nr. 1 »Investeringer i landbrugsbedrifter« og nr. 2 »Forbedring af forarbejdning og afsætning af landbrugsprodukter og fiskerivarer« er baseret på et system, der endnu ikke er fuldt operationelt med hensyn til alle relevante elementer, er det imidlertid hensigtsmæssigt foreløbigt at overlade forvaltningen af Sapard til Sapard-kontoret og den nationale fond under finansministeriet i henhold til artikel 3, stk. 2, i forordning (EF) nr. 2222/2000.
(12)
Det kan først overvejes at overdrage forvaltningen af Sapard fuldstændigt til Sapard-kontoret, efter at der er foretaget yderligere kontrol for at sikre, at systemet fungerer tilfredsstillende, og efter at eventuelle henstillinger, som Kommissionen måtte fremsætte om overdragelse af forvaltningen af støtte til Sapard-kontoret under ministeriet for landbrug, skovbrug og vandressourcer og den nationale fond under finansministeriet, er blevet efterkommet.
(13)
For at tage hensyn til betingelserne i artikel 8, stk. 1, litra b), afsnit A, i MAFA kan EF kun medfinansiere udgifter i henhold til denne afgørelse, hvis modtagerne afholder udgifterne fra datoen for denne afgørelse, eller hvis senere, fra datoen for det instrument, der udpeger dem til at være modtagere for det pågældende projekt, bortset fra gennemførligheds- og dermed forbundne undersøgelser, såfremt Sapard-kontoret i intet tilfælde har udbetalt støtten før datoen for vedtagelse denne afgørelse -
TRUFFET FØLGENDE AFGØRELSE:
Artikel 1
Det krav om Kommissionens forhåndsgodkendelse af projektudvælgelse og kontrahering for foranstaltning nr. 1 »Investeringer i landbrugsbedrifter« og nr. 2 »Forbedring af forarbejdning og afsætning af landbrugsprodukter og fiskerivarer« i Kroatien, der er fastsat i artikel 12, stk. 1, i forordning (EF) nr. 1266/1999, fraviges.
Artikel 2
Forvaltningen af Sapard-programmet overdrages foreløbigt til:
1)
Direktoratet for markeds- og strukturstøtte inden for landbrug, der henhører under ministeriet for landbrug, skovbrug og vandressourcer, og som fungerer som Sapard-kontor i Kroatien, Avenija grada Vukovara 269D, 10000 Zagreb, med henblik på gennemførelsen af foranstaltning nr. 1 »Investeringer i landbrugsbedrifter« og nr. 2 »Forbedring af forarbejdning og afsætning af landbrugsprodukter og fiskerivarer«, der blev fastsat i det program for udvikling af landdistrikter, som blev godkendt ved Kommissionens afgørelse K(2006) 301.
2)
Den nationale fond under finansministeriet, Katančičeva 5, 10000 Zagreb, vil varetage de finansielle funktioner, der skal udøves i forbindelse med gennemførelsen af Sapard-programmet i Kroatien.
Artikel 3
EF medfinansierer kun udgifter i henhold til denne afgørelse, hvis de er afholdt af modtagerne fra datoen for vedtagelsen af denne afgørelse, eller hvis senere, fra datoen for indgåelsen af det instrument, der udpeger dem til at være modtagere af det pågældende projekt, bortset fra gennemførligheds- og dermed forbundne undersøgelser, såfremt Sapard-kontoret i intet tilfælde har udbetalt støtten før datoen for vedtagelse af denne afgørelse.
Artikel 4
Uden at foregribe eventuelle afgørelser om at yde støtte til individuelle modtagere i henhold til Sapard-programmet gælder de regler for, hvornår udgifter er støtteberettigede, som Kroatien har foreslået ved brev nr. »Klasa 910-01/05-01/8, Urbroj: 513-05-06/06-28« af 14. marts 2006 og indgået til Kommissionen den 21. marts 2006 under nr. 08347, som ændret ved brev nr. »Klasa: 910-01/06-01/221, Urbroj: 513-05-06/06-9« af 23. juni 2006 og indgået til Kommissionen den 11. juli 2006 under nr. 20627.
Udfærdiget i Bruxelles, den 29. september 2006.

Labels: 4
19
5
6
18
15